google/wiki40b huggingface dataset:
Mikko Niskanen

Biografi

Miko Niskanen startet sin karriere som skuespiller i en rekke filmer på 1950 og 1960-tallet (Den  Ukjente Soldat (orig : Tuntematon Sotilas) for eksempel.), og han fortsatte ofte med å spille i sine egne filmer når han begynte å regissere dem selv.
Hans mest kjente verk er Gutter (Orig : Pojat) og Åtte Dødelige Skudd (orig : Kahdeksan surmanluotia). Gutter ble filmet i 1962. Med den klassiske fortellerteknikken som denne filmen fører, samt den gråtonede billedkomposisjonen så minner den mer om sen 40-talls film som f.eks Främmande hamn av Hampe Faustman. Den omhandler skjebnen til en guttegjeng i Nord-Finland i krigens siste dager. Gutter viser til ett avansert og velutviklet filmspråk for å være en debutfilm. Det skal nevnes at Niskanen hadde studert 4 år (mellom 1954 – 1958) ved VGIK, filmskolen i Moskva, under lærere som f.eks Juli Raizman. Dette har påvirket Niskanens regi av Gutter som bærer preg av russisk cinematografi.
Åtte Dødelige Skudd, ble utgitt i 1972, og er et mesterverk i finsk filmhistorie. Her spiller Niskanen en av hovedrollene, samt fører regien. Filmen er basert på en ekte hendelse, hvor Tauno Veikko Pasanen skjøt og drepte 4 politimenn i det lille tettstedet Säkkärämäki i 1969.
Miljøet i filmen er relativt selvopplevd for Niskanen, som vokste opp i det samme området i Finland. Åtte Dødelige Skudd er lagt i en hverdagslig kontekst, og fører en utpreget sosialrealistisk stil.
Gamle Sankt Matteus kirkegård i Berlin

Gamle Sankt Matteus kirkegård i Berlin (tysk: Alter St. Matthäus-Kirchhof Berlin) ble anlagt i 1855 og tilhørte den evangeliske Sankt Matteus-menigheten. Sankt Matteus-kirken befinner seg i det området som idag kalles Kulturforum. Kirkegården som idag er fredet, ligger mellom Großgörschen- og Monumentenstrasse, i delbydelen Schöneberg. En rekke av gravene har status som æresgraver i Berlin. Blant de mest kjente er gravstedene til komponisten Max Bruch, brødrene Jacob og Wilhelm Grimm og legen Rudolf Virchow.

Historie

Kirkegården ble utvidet i 1863, 1866 og 1884. Kirkegårdsportalen er fra 1903, og kapellet ble oppført i perioden 1906-09, av Gustav Werner og Carl Thesenwitz. Det monumentale gravstedet til familien Hansemann med et atrium oppført av Friedrich Hitzig, er fra 1877. Det ble utvidet i 1902 av Hermann Ende. Den prøyssiske finansminister David Justus Ludwig Hansemann og hans svigerdatter og kvinnesakskvinnen Ottilie von Hansemann, født Kusserow, er gravlagt her.
Planene for utbyggingen av Albert Speers Welthauptstadt Germania innebar at kirkegården skulle slettes, og en rekke graver ble overført til Südwestkirchhof Stahnsdorf. Familien Langenscheids store mausoleum ble også overført til Stahnsdorf, men er idag gjenopprettet på Alter St. Matthäus-Kirchhof, i formen av et veggmaleri på en nabobygning. 
Claus Schenk Graf von Stauffenberg ble opprinnelig gravlagt på Alter St. Matthäus-Kirchhof, etter henrettelsen i Bendlerblock. Kort etter ble Stauffenbergs grav fjernet av nazistene, og hans jordiske levninger spredt på markene utenfor Berlin. Det er på kirkegården reist et minnested over ham og andre som ble henrettet etter 20. juli-attentatet, og som en kort tid var gravlagt her.
Kirkegårdsadministrasjonen har søkt faddere for å vedlikeholde de kulturhistorisk verdifulle gravene på Alter St. Matthäus-Kirchhof. Foreningen Denk mal positHIV (norsk: Tenk posit(H)IVt) stiftet 2000, har adoptert en av dem. De homoseksuelle har tradisjonelt søkt sammen i området (Kiez) rundt Winterfeldtplatz og Kleistpark, som ligger like ved. På 1980-tallet var tallene for aids-døde store, og mange av disse ble gravlagt på Alter St. Matthäus-Kirchhof. Gravene ble ofte anonyme, da ingen kjente hverken avdødes navn eller vedkommendes familietilhørighet. 
Alter St. Matthäus-Kirchhof omfatter en gravplass for spontanaborterte og dødfødte barn, kalt Garten der Sternenkinder ('Hage for stjernebarn'). 

En kafe er etablert på området som den første kirkegårdskafe i Tyskland.
Enda Kenny

Bakgrunn

Enda Kenny er det tredje barn av fem av Mary Eithne (McGinley) og Henry Kenny. Han fikk på skole på St. Patrick's National School i Cornanool og på St. Gerald's College i Castlebar. Han fikk så på St Patrick's College of Education i Dublin, og kvalifiserte seg til lærer, og studerte også ved University College Galway.

Karriere

Han arbeidet som folkeskolelærer i fire år før han slo seg på politikken.
Han ble i 1975 innvalgt som medlem av underhuset i Irlands parlament, da han stilte til suppleringsvalg etter sin avdøde far som representerte samme parti i parlamentet fra 1954. Kenny representerte til 1997 valgkretsen Mayo West og deretter valgkretsen Mayo.
Kenny var fra februar 1986 til mars 1987 statssekretær for utdanning og sysselsetting. Han var innpisker for Fine Geal fra 1992 til 1994, da han for første gang ble regjeringsmedlem. Fra desember 1994 til juni 1997 var han turist- og handelsminister i regjeringen til John Bruton. I 2002 ble Kenny valgt til partileder i Fine Gael.
Etter valget i 2011, der Fine Gael ble største parti, dannet hans parti en koalisjonsregjering med Arbeiderpartiet og han ble statsminister.
Koalisjonspartiene kom svekket ut av valget 26. februar 2016 og Kenny erkjente at koalisjonsregjeringen ikke fikk fornyet flertall. Den 10. mars 2016 meddelte Kenny at han ville gå av som statsminister. Ettersom Dáil ikke klarte å velge en etterfølger, fortsatte han likevel som fungerende statsminister. Etter lange forhandlinger og en avtale med Fianna Fáil, som avsto fra å stemme, ble Kenny 6. mai 2016 valgt som taoiseach for en mindretallsregjering.
Kenny trakk seg som partileder i mai 2017. Han ble i juni 2017 etterfulgt som taoiseach av Leo Varadkar.
Enhetsfronten

Enhetsfronten (kinesisk: 统一战线; pinyin: Tǒngyī Zhànxiàn) i Kina er en folkefront bestående av åtte partier samt den Allkinesiske føderasjonen for industri og handel. Fronten er styrt indirekte gjennom Enhetsfrontens arbeidsdepartement til Kinas kommunistparti (KKP). Alle medlemmene i Enhetsfronten støtter opp om KKPs «ledende rolle» som statsbærende parti.
Montrealprotokollen

Montrealprotokollen eller Montrealavtalen fra 1987 (reforhandlet i 1992) (engelsk: Montreal Protocol on Substances that Deplete the Ozone Layer) er en internasjonal traktat som er inngått for å beskytte ozonlaget ved å fase ut produksjonen av skadelige gasser. Protokollen inneholder tidsplan for kutt i utslippene av skadelige gasser.
En effekt av denne protokollen er at det gis økonomisk støtte til utvikling og utprøving av teknologi som kan erstatte bruk av KFK og haloner, for eksempel innenfor områdene elektronikk-rens og kjøling.
Alle verdens land har skrevet under på denne protokollen. Avtalen hadde som målsetting at all produksjon og forbruk av HBFK (hydrobromfluorkarboner) skal stanses innen 1996 og HKFK (hydroklorfluorkarboner) skal trinnvis fases ut innen 2030. Fra midten av 1980-årene til 2015 var utslipp av stoffer som ødelegger ozonlaget redusert med 98 %.
Vassdalen (Narvik)

Vassdalen (nordsamisk: Áravuopmi) er ei bygd og en dal øst for Bjerkvik i Narvik kommune i Nordland fylke. Nederst i dalen ligger Hartvikvatnet, der flere tyske Junkers Ju 52 landet på isen i april 1940, og senere sank.

Vassdal-ulykken

Den 5. mars 1986 omkom 16 norske soldater på NATO-øvelse i et snøras i Vassdalen.
Cochliotis

Utseende

Middelsstore, brunlige oldenborrer. Oversiden er tett punktert uten påfallende hår.

Levevis

Larvene lever i jorda som vanlig for oldenborrer. C. melolonthoides kan være et betydelig skadedyr på sukkerrør.

Utbredelse

Slekten er utbredt i Øst-Afrika (Tanzania, Kenya, Somalia).
Dropletanagar

Utbredelse

Den forekommer i Brasil, Colombia, Costa Rica, Colombia, Fransk Guyana, Guyana, Panama, Surinam, Trinidad og Tobago og Venezuela.
Mantorp Park

Mantorp Park er en racerbane beliggende ved Europavei 4 like ved Mantorp. Banen, som ble innviet i 1969 eies og drives av Motor Events Sweden AB.
Banen har tre banestrekninger, pluss en bane for dragracing
Ledbury

Kulturarv

Byen har en betydelig rekke gamle bindingsverkhus og trebygninger som står langs Church Lane og High Street. En av Ledburys mest fremragende bygninger er Market House, som ligger i sentrum av byen, bygget i 1647. Andre betydningsfulle bygninger er sognekirken St. Michael and All Angels, The Painted Room («Det malte rom»), som inneholder freskoer fra 1500-tallet, den gamle mellomskolen, den nærliggende slottet (ikke festning) Eastnor Castle, og St. Katherine's Hospital. Sistnevnte ble opprettet en gang rundt 1231 og er et sjeldent bevart eksempel på et sykehuskompleks med hall, kapell, herrehus, fattighus og låve bindingsverk.

Historie

Ledbury er en gammel borough og kan dokumenteres tilbake til Domesday Book (1086), der den ble registrert som Liedeberge og sendte medlemmer til parlamentet under Kong Edward Is styre. Byen har antagelig tatt navnet fra elven Leadon, hvor byen står, og det gammelengelske ordet for hill, «berg».

Sport

Byens lokale fotballag er Ledbury Town FC.
Special Constabulary

Special Constabulary er en frivillig del av Storbritannias politi. Hver av de regionale styrkene, med unntak av Police Service of Northern Ireland som i stedet har en reservestyrke, har et Special Constabulary. Blant de nasjonale styrkene er det kun British Transport Police som har en slik avdeling. Utenfor Storbritannia finner man ordningen i Isle of Man Constabulary og States of Guernsey Police Service, mens States of Jersey Police ikke har det.
Spesialkonstabler (Special Constables) er ubetalte frivillige som normalt arbeider minst seksten timer i måneden, det vil si 200 timer i året. Mange arbeider betraktelig mer enn dette. Det gis en viss økonomisk kompensasjon gjennom lokale ordninger som varierer mellom de enkelte politidistrikter.
Spesialkonstabler avlegger ed på linje med regulære polititjenestemenn, og har de samme fullmakter. Forskjellen ligger i at deres jurisdiksjon er begrenset (se nedenfor). De arbeider sammen med regulære tjenestemenn, men har egen struktur og  eget gradssystem. Hvert Special Constabulary ledes av en Commandant eller Chief Officer, som selv er spesialkonstabel.

Uniform

Spesialkonstabler bærer normalt samme uniform som den regionale styrken de er knyttet til. I noen avdelinger har nummeret som bæres på skulderen et spesielt nummer et ekstra nummer først, eller de har spesielle insignier som viser at de er spesialkonstabler. Det mest vanlige er bokstavene SC sammen med en krone og insignier som viser deres grad.
Tidligere bar mannlige spesialkonstabler i England og Wales ikke hjelm slik regulære konstabler gjør, men dette har nå blitt innført i en del styrker. 
I noen styrker har spesialkonstablene et annet luemerke enn de regulære konstablene.

Utstyr

Spesialkonstabler bære samme utstyr som regulære konstabler. Standardutstyret er håndjern, batong, skuddsikker vest og CS-spray eller pepperspray.

Plikter

Konstablenes viktigste arbeidsområde er patruljer i lokalmiljøet, men det brukes også ofte ved større arrangementer som fotballkamper, karneval, parader og markeder. 
Spesialkonstabler kan også knyttet til spesialistenheter innenfor sin politistyrke, som hundeavdelingen, dykkertjenesten eller trafikkpolitiet.

Aksept i samfunnet

Tidligere så svært mange på spesialkonstabler som hobby bobbies, hobbypolitimenn hvis viktigste rolle var å sørge for at ikke regulære polititjenestemenn måtte jobbe overtid. Etterhvert har de fått et mye tettere forhold til det regulære politiet, og sees av de aller fleste som et viktig tilskudd til et underbemannet politi. En betydelig andel av dagens rekrutter til politiet har gjort tjeneste som spesialkonstabel først, noe som anbefales av de som er ansvarlige for rekruttering. De fleste styrker har en nedre aldersgrense på 18 år.
Tidenes 100 beste kriminalromaner ifølge Crime Writers' Association

Tidenes 100 beste kriminalromaner var en litterær kåring i regi av den britiske forfatterorganisasjonen Crime Writers' Association (CWA). Kåringen ble presentert i bokform i 1990.
En tilsvarende liste ble fem år senere laget av den amerikanske søsterorganisasjonen Mystery Writers of America (MWA).
Ask-stafetten

Ask-stafetten er en årlig idrettsbegivenhet i regi av Ask Idrettslag. Den 1. mai 2012 ble stafetten arrangert for 60. gang siden starten i 1953. Hver eneste 1. mai blir den lille bygden Ask forvandlet til et av vestlandets største stafettarrangementer. Start og mål for stafetten er ved Hop skole. Stafetten er delt inn i både aldersbestemte klasser og kjønn.
Frøken Statsadvokat

Handling

Filmen handler om Rolf Brønne (Paul Richter) som kommer hjem til den lille byen. Hans kusine Karen Sofie har forelsket seg i en maler og ber Rolf å hjelpe henne mot faren, Konsul Backhaug. Eva Haug, som er forelsket i Rolf Brønne, misforstår dette og tror at et er noe mellom de to. Hun elsker selv Rolf Brønne, og blir så fortvilet at hun gir sitt ja til konsul Backhaug, men når hun får vite den egentlige sammenhengen, trekker hun tilbake sitt ja. Da vil ikke konsulen hjelpe hennes far som er i pengeknipe. Forviklingene ender til slutt i rettssalen, hvor det hele blir oppklart.
Religionsfilosofi

Religionsfilosofi er en filosofisk disiplin, en disiplin innenfor den praktiske filosofi, som studerer allmenne spørsmål innenfor religion. Religionsfilosofien drøfter begreper og trossystem ut i fra en idéhistorisk, logisk og prinsipiell synsvinkel, samt religiøs erfaring og aktiviteter som trossystemene bygger på.

Religionsfilosofiens forhold til religion

Religionsfilosofi er en andreordens aktivitet, dvs. ikke en del av det religiøse selv, men relatert til de ulike religionene. Religionsfilosofien er relatert til de ulike religionene på samme måte som naturvitenskapen forholder seg til enkeltvitenskapene. Den forsøker å analysere begreper som Gud, nirvana, tilbedelse, evig liv, frelse, skapelse osv. Religiøse begrepers natur relateres til hverdagslige fenomen, vitenskapelige oppdagelser, moral og den estetiske dimensjon ved virkeligheten.

Religionsfilosofiens forhold til teologi

Tidligere ble religionsfilosofi forstått som religiøs filosofering, forstått som filosofisk forsvar av religiøs overbevisning (jf. apologetikk). Religionsfilosofien fortsatte det grunnlaget som var lagt av den naturlige teologi, og dens program var å demonstrere Guds eksistens, med andre ord å tilrettelegge for åpenbaringen. I dag kalles denne måten å filosofere på enten for apologetikk eller for filosofisk teologi.
Josip Drmić

Landslaget

Under sommer-OL 2012 representerte han Sveits. Han debuterte for det sveitsiske landslaget den 11. september 2012 mot Albania i en VM-kvalifiseringskamp, en kamp de vant 2-0. Den 13 mai 2014 ble han tatt ut til å representere Sveits i VM 2014 i Brasil.
Han ble tatt ut i Sveits' tropp til VM i fotball 2018 i Russland.
Det humanistiske fakultets studentutvalg (UiO)

Det humanistiske fakultets studentutvalg (HFSU) er studentutvalget ved Det humanistiske fakultet ved Universitetet i Oslo. HFSU representerer studentene ved fakultetet ovenfor fakultetsledelsen og administrasjonen, og fungerer som studentenes talerør utad. HFSU har medlemmer i formelle organer på HF som Rådet for studiesaker og Rådet for forskningssaker.
Medlemmene av styret i HFSU velges på et årlig allmøte der alle studenter ved det Humanistiske Fakultet har møte, og stemmerett. HFSUs hovedoppgaver er å gjennomføre allmøtets vedtak. Alle besluttninger på allmøtet fattes ved simpelt flertall, utenom endringer i vedtektene som krever kvalifisert flertall (2/3 av stemmene).
Challenger-touren

Challenger-touren (ATP Challenger Tour) er en serie av profesjonelle tennisturneringer for menn. Toppserien i tennis er ATP-touren, mens Challenger-touren kommer som nummer to, før Futures-touren og ITF Men's Circuit som nummer tre og fire. 
Challenger-touren er administrert av Association of Tennis Professionals (ATP). Det spilles turneringer på alle kontinenter, og spillere mottar i tillegg til prispenger, poeng som brukes til å bestemme om spilleren kan bli kvalifisert til ulike turneringer. Turneringene blir oppdelt i flere forskjellige kategorier, der Challenger 125 er det høyeste nivået, og som gir flere rankingpoeng og høyere prispenger.

Liste over turneringer

* Kun turneringer som er aktive er tatt med.
The Question

The Question er en tegneserie skapt av Steve Ditko i 1967. Helten er en maskert vigilante som i sitt sivile liv jobber som undersøkende journalist. Serien var sterkt preget av Ditkos engasjement for Ayn Rands politiske og filosofiske ideer, dog i mindre grad enn hans mindre kommersielle serie Mr. A.
Ditko tegnet bare en håndfull historier med The Question i 1967-68 for heftene Blue Beetle og Mysterious Suspense utgitt av Charlton Comics. I 1983 ble rettighetene til figuren kjøpt opp av forlaget DC Comics. Fra 1987 til 1990 kom The Question ut som eget hefte fra DC. Denny O'Neil stod for manuskriptene og Denys Cowan for tegningene. I deres hender ble seriens opprinnelige objektivistiske profil modifisert og elementer fra østlig tenkning trukket inn.
I 2005 ble det utgitt en miniserie av Rick Veitch og Tommy Lee Edwards.
Figuren Rorschach fra Alan Moore og Dave Gibbons' tegneserie Watchmen er basert på the Question.
Robert W. Scherer kraftverk

Robert W. Scherer kraftverk er et kullkraftverk i Monroe County, delstaten Georgia i det sørøstlige USA. Det har en installert produksjonskapasitet på 3520 (4 * 880) MW. Dette er delstatens sjette største termiske kraftverk målt etter installert produksjonseffekt. Brenselkilden er kull. Eier er Georgia Power, et heleid datterselskap av Southern Company.
De totale utslippene av CO₂ fra anlegget i 2007 var på 25,3 mill tonn, blant de aller høyeste fra noe utslippspunkt i USA.
FlyNonstop

Rutetider

Ettersom FlyNonstop kun har ett eneste fly har det bare et fåtall ukentlige flyvninger til hver destinasjon. Hver dag rekker de tre-fire destinasjoner.
FlyNonstop (Denim Air).
Embraer ERJ-190-100LR 190LR PH-FNS.

Konkurs

FlyNonstop gikk konkurs høsten 2013. Flyselskapet tapte 1 million om dagen for å drive flyselskapet, og det nederlandske flyselskapet Denim Air hadde et krav på 7,8 millioner pga. drifting av flyet.
Agnus dei (smykke)

Agnus dei betyr «Guds lam» og er opprinnelig betegnelsen på en medalje eller en oblat med et bilde av Guds lam. Voksoblater med slike bilder ble laget i Roma av påskelysene i kirkene eller av vokslys som paven hadde mottatt som gave.
Voksen ble blandet med balsam og chrisma (innviet olje brukt ved dåp, konfirmasjon og ordinasjon). Slike oblater ble utdelt til pilegrimer som besøkte Roma i påsken. I tidlige tider var det ikke voks til å lage så mange slike oblater og de var helst adelsmenn og høyere geistlige som var mottakere. Slike oblater ble i alle fall laget på 800-tallet og fra rundt 1430 var det bare paven selv som vigslet dem. Voksoblatene var utført i et forgjengelig materiale. For å beskytte dem, ble det laget medaljonger i edelt metall og betegnelsen Agnus dei gikk så også over på medaljongene, og disse kunne eieren ha hengende i et kjede rundt halsen.
Disse medaljongene var opprinnelig sirkelformet med bilde av Guds lam på en side og gjerne et Kristusbilde eller annet religiøst motiv på den andre. Betegnelsen Agnus dei eller agnesti går så med tiden over til å bli brukt om andre halssmykker - både om eskeformede medaljonger og om andre store smykker i kjeder, ofte laget av medaljer eller mynter. Kjeder var stor mote på 1500-tallet, og flate brede panserkjeder var særlig mye brukt. I disse kjedene kunne det henge en brudedaler eller agnesti som de da også ble kalt. Brudedalere av mynter har vært brukt over hele landet. Kjeder med mynter er også mye brukt i Sverige og skikken er også kjent på kontinentet. På Vestlandet kunne myntene ofte være byttet ut med vedheng i filigran, og mage av disse er stemplet av gullsmeder i Bergen. I Møre og Romsdal var det populært med runde, flate dåser, offerdåser der kvinnene kunne oppbevare mynter til ofring i gudstjenesten.
Mormor og de åtte ungene i byen

Handling

Filmen handler om de åtte ungene som bor i en leilighet i byen sammen med mor og far. De bor på et lite kjøkken og bare ett soverom. Så en dag blir den grønne lastebilen til far stjålet og alle ungene begynner å lete etter den. Til slutt finner de lastebilen, men nå er den blitt rød. Det er Henrik som har tatt lastebilen og han blir en god venn av familien. Mormor som bor i sin lille stue ute i skogen reiser til byen og hun synes det er vanskelig å tilpasse seg livet i byen. Men hun får god hjelp av alle de åtte ungene.
Nordragabet

Nordragabet er navnet på fjorden som løper inn mellom Nordre Eigerøya og fastlandet nord for denne, vest for Egersund. Tilsvarende heter fjorden mellom Søre Eigerøya og fastlandet Søragabet.
Vanlig urtefly

Utseende

Et middelsstort (vingespenn 28 – 33 mm), kraftig bygd nattfly. Forvingen er avrundet trekantet og gulaktig gråbrun på farge. Den har, vanligvis tydelige, mørke nyre- og ringmerker som ikke er omgitt av lyse ringer, ellers er vingemønsteret gjerne utydelig, men det kan være et mørkt tverrbånd nær vingespissen. Bakvingen er hvit.

Levevis

Denne arten kan påtreffes i mange ulike miljøer, men mest i åpne områder. Larven lever på mange ulike urter, blant andre brennesle (Urtica dioica) og løvetann (Taraxacum spp.). I det sørligste Norge har arten to generasjoner hver sommer, som flyr henholdsvis i juni – juli og i august – september, lenger nord har den bare én generasjon som flyr på ettersommeren. Larven overvintrer i en kokong i jorden og forpupper seg om våren.

Utbredelse

Arten forekommer i Europa og videre østover til Altaj. I Norge er den vanlig på Sørlandet og Østlandet og er ellers funnet i indre Sogn, noen steder i Møre og Romsdal og i det sørlige Nordland.
Tetradrakme

Tetradrakme (gresk τετράδραχμον) var en antikk gresk sølvmynt tilsvarende fire drakmer. Den var stor sirkulasjon fra år 510 f.Kr. til 38 f.Kr.
De fleste tetradrakmer ble preget på midten av 400-tallet f.Kr. For å atskille deres myntenhet fra den i Egina begynte Athen å prege tetradrakmer i en annen vektstandard, den «attiske» standard på 4,3 gram. Valutaens bruk var spesielt populær i områder preget av gresk innflytelse som dagens Iran og India.
Alminnelig lavvannføring

Alminnelig lavvannføring er en teoretisk fremkommet verdi som skal forsøke å angi den laveste vannføringen som organismer i et vassdrag eller elv, kan overleve med over en lengere tidsperiode. For å finne Alminnelig lavvannføring må det tas utgangspunkt i en tilsigsserie med daglige registreringer over en periode på 20 - 30 år. Tilsigene hvert år sorteres fra høyeste vannføring til laveste. Den vannføringen som hvert år overskrides i 350 dager (verdi på "dag" 350) plukkes ut og sorteres deretter fra høyeste til laveste vannføring. Deretter fjerner man den laveste tredelen og den laveste gjenværende verdien er Alminnelig lavvannføring.
Lillomarka Skiklubb

Lillomarka Skiklubb (stiftet 25. april 2007) er et idrettslag etablert av skigruppene i idrettslagene SF Grei, Grorud IL og Linderud IL. Klubben er knyttet til løypenettet i Lillomarka nord i Oslo. Hjemmearena er Lillomarka Idrettspark, og klubben nytter Grorud idrettslags klubbhus ved Steinbruvann, Eldhuset, som klubbhus.
Cosumnes gasskraftverk

Cosumnes gasskraftverk er et gasskraftverk i det nordlige California i USA. Det har en installert produksjonskapasitet på 500 MW, fordelt på 2+1 turbiner. Dette er et av delstatens mindre fossile kraftverk målt etter installert produksjonseffekt. Anlegget ble påbegynt omkring 2004 og stod ferdig i 2006. Brenselkilden er  naturgass.
École française

École française er den franske ballettmetoden. Den ble grunnlagt av danseren og koreografen Rudolf Nurejev. Det som da brukes mest er det Nureyev var flink til, blant annet raske bevegelser som gjør at musikk må ofte spilles sakte. Fransk ballett har alltid vært kjent for ren teknikk.
Åmfoss bru

Åmfoss bru er ei steinhvelvbru over Nidelva. Brua ligger i Åmli sentrum i Åmli kommune i Aust-Agder. Den ble bygd i 1918, og har en lengde på 135 meter, med to spenn, lengste spenn er på 41 meter og det tredje lengste i sitt slag i Norge. Den er en del av fylkesvei 278.
Åmfoss bru omtales som verneverdig i Nasjonal verneplan for veger, bruer og vegrelaterte kulturminner.